**ΕΚΔΗΛΩΣΗ 1ΟΥ ΓΥΜΝΑΣΙΟΥ ΑΝΑΤΟΛΗΣ ΓΙΑ ΤΗΝ ΠΑΓΚΟΣΜΙΑ ΗΜΕΡΑ ΠΟΙΗΣΗΣ**

**Λίγα λόγια για την Παγκόσμια Ημέρα Ποίησης:**

**Η έμπνευση για τον ορισμό μιας ημέρας εορτασμού της Ποιητικής Τέχνης ανήκει στον Έλληνα ποιητή,** Μιχαήλ Μήτρα. Ως ημέρα εορτασμού προτάθηκε από την ποιήτρια Λύντια Στεφάνου η 21η Μαρτίου, ημέρα της Εαρινής Ισημερίας, η οποία και έγινε αποδεκτή από Έλληνες διανοητές και ποιητές . Η ημέρα της Εαρινής Ισημερίας συμβολίζει το φως που έρχεται και το σκότος που υποχωρεί, την αιώνια πάλη της ζωής και του θανάτου, βασικού αντιθετικού ζεύγους των περισσότερων ποιητικών συνθέσεων.. Για πρώτη φορά, η Ημέρα Ποίησης εορτάστηκε το 1998 στο παλαιό ταχυδρομείο της πλατείας Κοτζιά στην Αθήνα. Μετά από εισήγηση του Βασίλη Βασιλικού, πρέσβη στην UNESCO και λογοτέχνη, η Γενική Διάσκεψη της UNESCO, κήρυξε τον Οκτώβρη του 1999 την 21η Μαρτίου ως Παγκόσμια Ημέρα της Ποίησης. Στόχος της θέσπισης αυτού του εορτασμού είναι η «ενίσχυση των δεσμών της ποίησης με τις άλλες τέχνες και τη φιλοσοφία, ώστε να επανανοηματοδοτηθεί η φράση του Ντελακρουά “Δεν υπάρχει τέχνη χωρίς ποίηση”».

Στα πλαίσια του εορτασμού της Παγκόσμιας Ημέρας Ποίησης οι Διδάσκοντες του 1ου Γυμνασίου Ανατολής με τη συμμετοχή μαθητών της Γ΄ τάξης, πραγματοποιήσαν 21η Μαρτίου 2024 εκδήλωση με θέμα και συνάμα ερώτημα: «Τι είναι ποίηση:». Οι παρευρισκόμενοι, μαθητές και διδάσκοντες, επιχείρησαν να ορίσουν την ποιητική τέχνη. Κατόπιν, ο λόγος δόθηκε στους ίδιους τους ποιητές-δημιουργούς να ορίσουν την τέχνη τους. Απάνθισμα ορισμών της ποίησης παρουσιάστηκε από μαγνητοσκοπημένες κατά καιρούς συνεντεύξεις των Μανόλη Αναγνωστάκη, Κατερίνας Αγγελάκη-Ρούρκ, Τίτου Πατρίκιου, Κικής Δημουλά, Γιάννη Ρίτσου, Οδυσσέα Ελύτη, Νίκου Καρούζου, Νικηφόρου Βρεττάκου, Ντίνου Χριστιανόπουλου, Ελένης Βακαλό. Υπάρχει, πράγματι, ορισμός για την «τέχνη της ποιήσεως». Ορισμός για την ποιητική τέχνη «ως τίποτα πιο ασυνήθιστο πέρα από το συνηθισμένο», ενδεχομένως, δεν μπορεί να υπάρξει, γιατί «η ποίηση γίγνεται», γιατί δεν έχει γραφτεί το τελευταίο ποίημα.

Η εκδήλωση ολοκληρώθηκε με την προβολή και ακρόαση μελοποιημένων ποιημάτων του Μανόλη Αναγνωστάκη και του Γιάννη Ρίτσου.

Για το τέλος ένα ποίημα:

|  |
| --- |
| **Ars Poetica** |
| Το ποίημα θέλω να είναι νύχτα, περιπλάνηση σε ξεμοναχιασμένους δρόμους και σε αρτηρίες όπου η ζωή χορεύει. Θέλω να είναι αγώνας, όχι μια μουσική που λύνεται μα πάθος για την μέσα έκφραση μιας ασυναρτησίας μιας αταξίας που θα γίνει παρανάλωμα αν δεν τα παίξουμε όλα για όλα. |
| Όταν οι άλλοι, αδιάφοροι, με σιγουριά ξοδεύονται άσκοπα ή ετοιμάζονται το βράδυ  να πεθάνουν, όλη τη νύχτα ψάχνω για ψηφίδες  αδιάφθορες μες στον μονόλογο τον καθημερινό  κι ας είναι οι πιο φθαρμένες. Να φεγγρίζουν  μες στο πυκνό σκοτάδι τους σαν τ' αχαμνά ζωύφια  τυχαίες, σκοτωμένες απ' το νόημα  με αίσθημα ποτισμένες.  Νίκος Αλέξης Ασλάνογλου, *Ο δύσκολος θάνατος*, 1978 |
|  |

Ενδεικτική Βιβλιογραφία- Πηγές

Charles Baudelaire «*Oι αρχές της ποίησης»*

Στεφάνου, Λ. *Το πρόβλημα της μεθόδου στη μελέτη της ποίησης*, Κάλβος, 1972, 13-22.

https://www.google.com/search?client=firefox-b-d&q=%CE%BF%CE%B9+%CF%80%CE%BF%CE%B9%CE%B7%CF%84%CE%AD%CF%82+%CE%B3%CE%B9%CE%B1+%CF%84%CE%B7%CE%BD+%CF%80%CE%BF%CE%AF%CE%B7%CF%83%CE%B7#fpstate=ive&vld=cid:68a234a2,vid:JG5HhY1\_O3Q,st:0/21-03-2024